**DÔVODOVÁ SPRÁVA**

1. **Všeobecná časť**

Úrad podpredsedu vlády Slovenskej republiky pre investície a informatizáciu (ďalej len „úrad“) predkladá návrh zákona návrh zákona o údajoch a o zmene a doplnení zákona č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o eGovernmente) v zmysle uznesenia vlády Slovenskej republiky č. 104/2017.

Zákon bol tvorený vysoko participatívne vo viacerých pracovných skupinách a podskupinách (najmä K9.4 Lepšie dáta, PS Zákon o údajoch, PS Analytické jednotky, PS Dátoví kurátori), pričom všetky informácie boli súčasne aktívne zverejňované online a zasielané prostredníctvom elektronickej komunikácie. Návrh bol vypracovaný v spolupráci s ministrom spravodlivosti, ministerkou vnútra, vedúcim Úradu vlády SR, predsedníčkou Úradu geodézie, kartografie a katastra SR a splnomocnencom vlády SR pre rozvoj občianskej spoločnosti.

Cieľom návrhu je napomôcť transformácii Slovenskej republiky na štát, ktorý svoje rozhodovanie vykonáva na základe odborných podkladov z analýz, predikcií a evaluácií s používaním aktuálnych, dostupných, presných a úplných údajov. Za týmto účelom návrh zákona obsahuje úpravu práv fyzických osôb a právnických osôb a povinností orgánov verejnej moci pri manipulácii s údajmi o fyzických osobách a právnických osobách a pri ich spracúvaní; zadefinovanie nového právneho pojmu „moje údaje“; vytvorenie špecializovaných analytických jednotiek a špecifickej pozície dátového kurátora a nového publikačného nástroja Úradu podpredsedu vlády Slovenskej republiky pre investície a informatizáciu – Vestníka údajov. Definuje sa verejný záujem v oblasti údajov. Zámerom zákona je tiež zabezpečenie prístupu k údajom za účelom tvorby verejných politík, ale najmä zabezpečenie primeranej úrovne pri manipulácii s „mojimi údajmi“, a tým zvýšenie kvality a rozšírenie práv fyzických osôb a právnických osôb týkajúcich sa ich údajov evidovaných v registroch orgánov verejnej moci.

Návrh zákona neobsahuje všetky oblasti, ktoré je potrebné v dátovej oblasti riešiť (napr. vlastníctvo dát, klasifikácia dát, hodnota dát, dátová a real-time ekonomika, vzťah verejná správa a súkromný sektor v oblasti dát, umelá inteligencia, atď.), pri ktorých je ešte potrebná dlhšia a otvorená verejná diskusia, a preto sa predpokladá, že po nájdení konsenzu v týchto otvorených otázkach dôjde k novelizácii a k rozšíreniu pôsobnosti zákona o údajoch. Taktiež bude potrebné reagovať na medzinárodný vývoj v tejto oblasti, najmä na nariadenia, smernice a ďalšie právne akty Európskej únie.

Detailné odôvodnenie navrhovaných zmien sa uvádza v osobitnej časti dôvodovej správy.

Návrh zákona je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, inými zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná, a v súlade s právom Európskej únie.

Materiál predpokladá vplyv na rozpočet verejnej správy, nepredpokladá vplyv na podnikateľské prostredie, nepredpokladá sociálne vplyvy, vplyvy na životné prostredie a ani vplyvy na manželstvo, rodičovstvo a rodinu. Predpokladá pozitívny vplyv na informatizáciu spoločnosti a pozitívny vplyv na služby verejnej správy pre občana.

Návrh zákona nie je predmetom vnútrokomunitárneho pripomienkového konania.

Účinnosť zákona sa navrhuje 1. januára 2020, čím sa zohľadňuje predpokladaná dĺžka legislatívneho procesu, ako aj dostatočná legisvakancia, pričom účinnosť vybraných ustanovení, ktoré sú viazané na vydanie podzákonného všeobecne záväzného právneho predpisu, je odložená na 1. júl 2020 v záujme zohľadnenia dĺžky dotknutého legislatívneho procesu. Návrh zákona sa nepredkladá na skrátené medzirezortné pripomienkové konanie.

1. **Osobitná časť**

**K čl. I:**

**K § 1:**

Vymedzuje sa predmet úpravy zákona v súlade s jeho cieľom. Zákon upravuje práva fyzických a právnických osôb v oblasti údajov, ktoré sú regulované týmto zákonom a povinnosti orgánov verejnej moci pri ich spracúvaní, postavenie analytických jednotiek a úlohy dátového kurátora. Vzhľadom na novosť a unikátnosť navrhovaných riešení sa zákon nevzťahuje na identifikované najcitlivejšie oblasti, ako sú údaje o zdravotnom stave a údaje o zdravotnej starostlivosti viažuce sa ku konkrétnej osobe, utajované údaje a údaje z registra trestov. Navrhovanou právnou úpravou nie sú dotknuté ustanovenia právnych predpisov týkajúce sa ochrany osobných údajov. Táto ostáva v súlade s právne záväznými aktmi Európskej únie a medzinárodnými zmluvami v plnej miere zachovaná.

**K § 2 :**

Pre potreby tohto zákona aj vykonávacej praxe sa definuje verejný záujem v oblasti údajov, a to v dvoch témach - zvyšovanie kvality údajov a zabezpečenie prístupu k údajom pre špecifické jednotky vo verejnej správe s cieľom tvorby kvalitnejších verejných politík založených na prístupných údajoch.

Súčasná legislatíva často udržiava stav údajov v informačných systémoch verejnej správy v stave v „akom sú“ prezumpciou, že údaje sa považujú za správne a úplné, kým sa nepreukáže opak - aj keď prax poukazuje na to, že údaje v informačných systémoch nie sú aktuálne, správne a presné. A to napriek skutočnosti, že viaceré zákony definujú údaje v informačných systémoch a registroch orgánov verejnej moci za použiteľné na právne účely, prípadne za úplné a zodpovedajúce skutočnosti, kým sa nepreukáže opak, napr. zákon č. 177/2018 Z. z. o niektorých opatreniach na znižovanie administratívnej záťaže využívaním informačných systémov verejnej správy a o zmene a doplnení niektorých zákonov (zákon proti byrokracii) v § 1 ods. 1; zákon č. 272/2015 Z. z. o registri právnických osôb, podnikateľov a orgánov verejnej moci a o zmene a doplnení niektorých zákonov v § 2 ods. 5 alebo zákon Národnej rady Slovenskej republiky č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v § 70. Zavádza sa tak jasný imperatív, že zvyšovanie kvality (aktuálnosti, presnosti a správnosti) údajov je vo verejnom záujme, na čo nadväzujú ustanovenia zákona dotýkajúce sa aktívnych povinností orgánov verejnej moci v tejto oblasti.

Súčasne sa definuje, že je vo verejnom záujme, aby boli vytvorené také podmienky prístupu k údajom, aby boli verejné politiky na Slovensku tvorené s využitím všetkých potrebných údajov bez zbytočných prekážok a obmedzení. Špecifické jednotky napomáhajúce tvorbám verejných politík dostávajú silný nástroj pri presadzovaní svojich oprávnených požiadaviek na sprístupnenie údajov z iných informačných systémov verejnej správy. Aktuálna roztrieštená legislatíva nedáva týmto jednotkám (§ 4) potrebnú legislatívnu oporu na sprístupňovanie požadovaných údajov.

**K § 3:**

Vzhľadom na charakter navrhovanej právnej úpravy, ktorá predstavuje novú oblasť v slovenskom právnom systéme, sa vymedzujú právne pojmy. Špecificky sa definuje na účely tohto zákona analytická jednotka, ktorou je špecializovaný útvar zriadený na ústredných orgánoch štátnej správy, orgánoch vyšších územných celkov, orgánoch Národnej banky Slovenska, Rady pre rozpočtovú zodpovednosť a pilotne aj v rámci hlavného mesta Slovenskej republiky Bratislavy. Bratislava bola vybraná ako pilotná samospráva, pričom po preukázaní prínosu je možné v budúcnosti uvažovať aj nad rozšírením okruhu na ďalšie subjekty.

**K § 4:**

Ustanovuje sa postavenie, charakter a úlohy analytických jednotiek. Stanovuje sa postavenie analytických jednotiek tak, aby tie analytické jednotky, ktoré budú zriadené v súlade s týmto zákonom, mali jasne definované práva a povinnosti, najmä pri získavaní údajov od iných orgánov verejnej moci. Vzhľadom na protichodnú potrebu analytických jednotiek pracovať aj s osobnými údajmi a s povinnosťou chrániť osobné údaje, sa stanovuje konkrétny postup a režim, ako tieto analytické jednotky budú môcť za základe a v rozsahu pokynu svojho štatutárneho orgánu na konkrétny účel vo verejnom záujme pracovať s potrebnými údajmi za súčasného zachovania ochrany osobných údajov, a to aj v súlade so zásadou minimalizácie a obmedzením účelu v zmysle nariadenia Európskeho parlamentu a Rady (EÚ) č. 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov). Neobmedzujú sa právomoci analytických jednotiek, ktoré priamo im alebo orgánom, na ktorých sú zriadené, vyplývajú z osobitných právnych predpisov.

**K § 5:**

Súčasná prax poukazuje na to, že na jednotlivých orgánoch verejnej moci absentuje silná pozícia, rola dátového kurátora, ktorá má zákonné povinnosti, aj kompetencie v oblasti údajov. Na Slovensku je aktuálne menovaných asi 50 dátových kurátorov, ktorí však často nemajú legislatívnu oporu pri realizácii úloh v dátovej oblasti. Ustanovujú sa tak práva a povinnosti dátových kurátorov v rámci právomoci tých orgánov verejnej moci, ktoré majú rolu dátového kurátora zriadenú. Právo prístupu k údajom je v prípade osobných údajov podmienené splnením povinností v zmysle právnych predpisov na úseku osobných údajov. Návrh zákona iba reaguje na aktuálny stav a počet dátových kurátorov, nevytvára povinnosť zriaďovať túto rolu na orgánoch verenej moci paušálne. Silná rola dátového kurátora predstavuje nutnú podmienku pri pomoci transformovať Slovenskú republiku na štát, ktorý svoje fungovanie opiera o presné, správne a aktuálne údaje.

**K § 6:**

Stanovujú sa povinnosti pre orgány verejnej moci v oblasti údajov. S cieľom zlepšenia vzájomnej interoperability, a tým jednoduchšej výmeny údajov medzi jednotlivými orgánmi verejnej moci, ale aj so zahraničím, sa zavádza centrálny dátový model ako prostriedok štandardizácie. Súčasne sa stanovuje povinnosť orgánom verejnej moci sprístupniť údaje požadované analytickými jednotkami vo verejnom záujme na konkrétny účel v nevyhnutnom rozsahu v súlade so zásadou minimalizácie a obmedzením účelu na úseku ochrany osobných údajov prostredníctvom tzv. modulu na sprístupňovanie údajov na analytickú činnosť tak, aby boli tieto údaje anonymizované, resp. pseudonymizované, a teda nedošlo k priamej práci analytických jednotiek s osobnými údajmi. Takto upravené údaje sa budú sprístupňovať aj verejným výskumných inštitúciám, Slovenskej akadémii vied a štátnym, súkromným a verejným vysokým školám. V záujme systematického a zvýšeného zverejňovania otvorených údajov verejnej správy sa stanovuje povinnosť ich sprístupňovania minimálne v rozsahu publikačného minima. Zavádza sa aj povinnosť aktívneho vyhodnocovania kvality údajov.

**K § 7:**

Zavádza sa koncept „mojich údajov“. Moje údaje sú definované v odseku 1, na základe čoho sa odlišujú od osobných údajov, ako ich chápe osobitný zákon (zákon č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov). Definuje sa, čo sú to moje údaje, pričom zaradenie konkrétnej kategórie údajov medzi moje údaje je podmienené dohodou s príslušným orgánom verejnej moci ako správcom údajov, zverejnením tejto informácie vo Vestníku údajov a ich prístupnosťou cez aplikačné rozhranie v strojovo spracovateľnom formáte.

**K § 8:**

Stanovujú sa práva fyzických osôb, právnických osôb a povinnosti orgánov verejnej moci v oblasti mojich údajov.

Osoby, o ktorých sa vedú moje údaje, majú v súlade s medzinárodným trendom v tejto oblasti právo byť informované, aké moje údaje o nich orgány verejnej moci vedú a aký je ich obsah; majú právo byť notifikované o vykonaní zmien v týchto údajoch a získať prehľad o tom, ktorý orgán verejnej moci, kedy, za akým účelom a na základe akého právneho základu k týmto údajom pristupoval (logovanie prístupu). Vzhľadom na inovatívnosť témy mojich dát nielen na Slovensku, ale aj v medzinárodnom kontexte a vzhľadom na potenciálny rozpor s nariadením Európskeho parlamentu a Rady (EÚ) č. 2016/679 o ochrane fyzických osôb pri spracúvaní osobných údajov a o voľnom pohybe takýchto údajov (GDPR), nebolo do tohto návrhu zákona prenesené právo osoby, o ktorej sa vedú moje údaje, na aktívne povoľovanie prístupu k mojim údajom v prospech tretích strán (súhlas so zdieľaním mojich údajov), aj keď toto právo je súčasťou medzinárodne sa rozvíjajúceho konceptu mojich údajov.

 Recipročne sa k stanoveným právam osôb, o ktorých sa vedú moje údaje, zavádzajú povinnosti pre orgány verejnej moci zabezpečiť tieto práva.

**K § 9:**

V nadväznosti na predchádzajúce ustanovenia sa definujú úlohy a postavenie Úradu podpredsedu vlády Slovenskej republiky pre investície a informatizáciu ako hlavného orgánu štátnej správy v oblasti dát, ktorý aktívne pôsobí pri napĺňaní cieľov tohto zákona a súvisiacich legislatívnych aj nelegislatívnych a strategických materiálov.

**K § 10**

Zavádza sa povinnosť ostatných ústredných orgánov štátnej správy k aktívnej spolupráci a komunikácii s Úradom podpredsedu vlády Slovenskej republiky pre investície a informatizáciu v definovaných oblastiach, aj k spolupráci s ostatnými orgánmi verejnej moci v oblasti využívania údajov.

**K § 11**

Ustanovuje sa obsah a charakter Vestníka údajov ako elektronického vestníka, v ktorom je uverejňované najmä zriadenie analytickej jednotky podľa tohto zákona, vyhlásenie konkrétnej kategórie údajov za moje údaje a metodické usmernenia Úradu podpredsedu vlády Slovenskej republiky pre investície a informatizáciu. Vestník bude sprístupnený aj v podobe štruktúrovaných údajov, čo umožní ich ďalšie strojové spracovanie.

**K § 12**

Činnosť analytických jednotiek podľa § 4 ods. 1 písm. e) a činnosť orgánov verejnej moci podľa § 6 písm. d) sa navrhuje naviazať na zriadenie modulu na sprístupňovanie údajov pre analytickú činnosť. Bez zriadenia a prevádzky modulu tieto činnosti nebude možné vykonávať.

**K ČL. II:**

Novelizuje sa zákon č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov v záujme zosúladenia úloh Úradu podpredsedu vlády Slovenskej republiky pre investície a informatizáciu podľa tohto zákona a nových ustanovení navrhovaného zákona o údajoch. V nadväznosti na aplikačnú prax sa spresňuje proces pri vyhlasovaní údajov za referenčné údaje.

**K Čl. III:**

Účinnosť sa navrhuje k 1. januáru 2020 s výnimkou ustanovení, ktoré sú viazané na vydanie všeobecne záväzných právnych predpisov, pri ktorých sa navrhuje účinnosť odložená o polroka, t.j. k 1. júlu 2020 a ustanovení, ktoré sú viazané na spustenie modulu na sprístupňovanie údajov pre analytickú činnosť.